Тағы ла башҡорт тарихына әйләнеп ҡайтҡанда, ихтилалдар тураһында һөйләмәү мөмкин түгел. БР Дәүләт Йыйылышы – Ҡоролтай Рәйесе урынбаҫары, юридик фәндәр докторы Рафаэль Зиннуров үҙенең «XVII – XVIII быуаттарҙағы башҡорт күтәрелештәре феномены» исемле докладында был темаға ентекле туҡталды. Уның һүҙҙәренсә, башҡорттар, Урыҫ дәүләтенә ҡушылып, егерме йыл үтер-үтмәҫтән, ихтилалға күтәрелгән. Әлбиттә, бының етди сәбәптәре булған. Ошо иҫәпкә ерҙе тартып алыу, көсләп суҡындырыу, аҫабалар биләмәһендә рөхсәтһеҙ заводтар төҙөү кеүек баш-баштаҡлыҡтар инә.